Garcia: - Jeg visste det ville bli en blodig krig
- Det har vært en lang reise. Vi greide det, baby, sa Garcia. - Alle vil bli mester, og jeg visste at det ville bli en blodig krig. Jeg kunne ikke la ham ta fra meg drømmen min. Morales fikk sitt åttende tap i den 60. proffkampen. Han mistet tittelen da han ikke greide vekten fredag. Hadde han vunnet, ville tittelen blitt ledig. Slik gikk det ikke. Dommerne holdt 24-årige Garcia som vinner med 116-112, 117-110 og 118-109. Garcia slo ned mexicaneren i 11. runde. Garcia bokset de siste rundene med blodig nese etter å ha blitt truffet, men han tok likevel sin 23. strake seier som profesjonell. Kampen skulle egentlig vært bokset i januar, men ble utsatt fordi Morales måtte gjennom en operasjon. Etter tapet sa veteranen at han må tenke over framtiden.
Ubeseirede Danny Garcia erobret WBC-tittelen i lett weltervekt med enstemmig poengseier over Erik Morales under et proffboksestevne i Houston lørdag.